
ALEXANDRU UNGUREANU 


ş putea să fac o crimă”, gîndeşte Tudose. „Sigur, omuciderea e 

ceva groaznic, însă pentru delictul ăsta mi s-ar decerna un pre- 
99 miu. L-aş merita cu prisosință”. Examinează chipul ivit în uşa 
vestiarului, o mulţime de zbîrcituri ce trădează starea de veşnică nemulţu- 
mire, ochii întunecaţi, mici şi răi, (stîngul este o proteză bionică, dar se 
potriveşte leit ca expresie cu dreptul, care e al lui, original), chelia lucind în 
lumina zilei ce-l izbeşte în spate, „măcar de-ar fi fost din ceva tare, ca să-i 
spargă capul”. O clipă, chiar îşi imaginează portretul tridimensional contre 
jour intitulat „Monştri din galaxie” sau, şi mai potrivit, „Personaje din 
basme în transfigurare modernă — Lupul cel Rău”, expus în holul Casei de 
Cultură cu o etichetă lipită pe soclu. 


PREMIUL 1 
Pentru desăvîrşita plasticitate 


a subiectului 
— REZERVAT — 


— Mă Tudose, răcneşte chipul premiat fără să ştie, voi aveţi idee cît e 
ceasul? 

— E trei, şefu? Vocea lui Tudose tremură, dacă şeful întreabă, înseamnă 
că, de fapt, nu e trei, însă curaj să-şi privească ceasul electronic de la mînă, 
o bijuterie ultramodernă cu televizor, radio, telefon, calculator şi sirenă, nu 
are. Mai degrabă se uită la figurile speriate ale colegilor. În vestiar e cam 
întuneric, s-a ars becul în tura de noapte, iar robotul lor de întreţinere are 
dispoziţie de la director să nu pună altul pînă nu se găseşte un vinovat. 
Adevărul e că, în obscuritatea în care abia reuşeşte să se îmbrace, mai mult 
pe ghicite, nu se poate vedea spaima pe chipul nimănui, însă dacă asculţi 
atent, parcă se aud bătăile unor inimi deranjate din ritmul lor normal. 

— E trei fără treizecişicinci de secunde, mă! De cîte ori să vă mai repet 
că de la pupitrele de comandă vă ridicaţi la fix? 

— Pentru cîteva secunde, şefu”... încearcă Oncilă să protesteze. 

— Cîteva secunde, da! Ia să te văd, de venit, vii tu, mă, la lucru cu 
cîteva secunde mai devreme? Nu vii! Păi ştii ce înseamnă cîteva secunde 
lipsă în fiecare zi? 

„Șeful bagă mîna în buzunar / Şi scoate minicalculatorul fatal”, cum 
fusese ironizat şi în brigada artistică a întreprinderii. 

— Dacă în fiecare zi pleci cu zece secunde mai devreme, într-un an 
acumulezi 3.650 de secunde, deci mai mult de o oră, deci în opt ani — o zi 
întreagă. 

„Cît de tîmpit poate să fie”, reflectează Tudose. „Dar duminicile, 
sereleurile şi sărbătorile legale, plus concediile de odihnă, concediile medi- 
cale...”, strigă revoltat, în adîncul său, bineînţeles, căci din gîtlej se aude 
doar un scîncet anemic. 

— Iar tu nu eşti singur aici! Sînteţi cinci, se ambalează şeful, păi dacă 
toţi cei cinci mii de salariaţi ai întreprinderii ar pleca mai devreme cu zece 
secunde, ştii ce s-ar întîmpla? (pauză de calcul). Este ca şi cum voi lipsiţi, 
iar restul pleacă la fix. 

— Păi aşa să facem, tovarăşu” şef! îi scapă lui Gavriloiu. 

Exact o remarcă de acest gen îi lipsea şefului ca să turbeze. 

— Faceţi mişto de mine în zi de salariu! Ei lasă, ca vă ard eu cîte două- 
zeci la sută. Şi de mîine... toţi să veniţi la lucru cu un sfert de oră mai de- 
vreme... Aveţi timp să vă gîndiți pînă atunci. Cui nu-i place munca să ne 
spună! Aici nu avem nevoie de trîntori. Imediat oferim transferul sau 
lichidarea. 

— Venim şi cu douăzecişipatru de ore mai devreme, şefu”! Ăsta e tot 
Gavriloiu. Tudose îl invidiază. Este singurul dintre ei care îşi permite să se 
ia în gură cu şeful, fiindcă e muncitor necalificat. Toată ziua şterge de praf 
interiorul calculatoarelor, dă de mîncare memoriilor organotronice şi ce se 
mai nimereşte. „Aspiropraful din mînă n-au cum să mi-l ia! Totuşi, dacă 
vor să mă dea afară, n-au decît. Praf găsesc destul şi la cooperativă. Să 
vedem noi dacă un robot ar înghiţi atîtea cîte înghit eu...”. 

„Acum ar fi momentul”, scriîşneşte Tudose din dinţi. „Ah, dacă am fi 
mai uniţi şi mai hotărîţi...”. „Am sări cu toţii pe el şi l-am lega burduf cu 
ce-am apuca. Aş face rost de doua sîrme şi le-aş conecta la dulia becului. 
Apoi...”. 

Şeful iese. Momentul potrivit a trecut. Tudose oftează, prividu-i cu re- 
proş pe ceilalţi, parcă le-ar spune: „De ce n-aţi sărit, măi, cît au fost 
condiţii?”. 

Oncilă vine cu o propunere: 


— Dă-l în incubatorul cui l-o făcut. Hai, care mergi la o bere, că azi 
muncirăm pe bani? 

Ezită Tudose. Parcă ar bea ceva, dar nu bere şi nu cu ceilalți. „Am să 
beau singur, în duşmănie. Clampă mă fac, mama ei de viaţă!” 

Din nebăgare de seamă îşi trînteşte uşa dulapului peste degetele mîinii 
drepte. Înjură cumplit. „N-ar scoate şeful un bec de la magazie nici dacă... 
E frică să treacă pe la electrice, că acolo e aia a lui Scurtu, pe care a încer- 
cat el să o înghesuie”. Zîmbeşte, aducîndu-şi aminte replică femeii: „Şăzi 
ghinişor, domnu” şăf, că io mi-s ardeleanca născuta în cosmos, nu prea am 
conştiinţă şi poate-ţi dau cu ceva la cap”. 

Tudose iese în curte sugîndu-şi degetele. Firul gîndurilor sale se deşiră 
înainte. Ar vrea să nu se mai gîndească la nimic, măcar o jumătate de oră 
să facă pauză, dar nu poate. „Parcă n-aş fi normal, mă obsedează prea mult. 
Înjur, nu sînt atent la ce se întîmplă în jurul meu, am coşmaruri... Ce naiba 
să fac, ce naiba să mai fac... la psihanalist am fost...” 

Psihanalistul întreprinderii, un robot tînăr, încă nerodat, se purtase foarte 
amabil. ÎI invitase să se lungească în patul ergonomic şi apoi apăsase pe un 
buton, comandînd întunecarea ferestrelor. Cu un ton calm, odihnitor, l-a 
rugat să-i povestească toate necazurile sale, fără să omită nimic, faptul că 
era un mecanism îi permitea să aibă multă răbdare. 

Lungit comod pe pat, în întuneric, Tudose resimţise puternic efectele 
chefului tras în seara precedentă cu nişte prieteni, trăgea a somn. Făcuse un 
efort cumplit să rămînă treaz. Mai pe urmă, povestind despre şef, se învio- 
rase. După ce a isprăvit să îşi verse focul, robotul l-a luat la întrebări. Tre- 
buia să dea răspunsuri rapide, clare şi scurte, mai ales rapide, să nu se 
gîndească deloc. 

— Nu, tata nu mă bătea pe nedrept cînd eram mic. 

— N-am avut frați mai mari. 

— Învăţam bine, n-am fost nedreptăţit de profesori. 

— Mi-e frică de orice fel de reptile. 

— Am fost pe Lună, într-o excursie a B.T.T.-ului, beneficiind de redu- 
cere 35%. 

— Am relaţii sexuale normale cu soţia mea. 

— Vecinii mei respectă orele de odihnă. 

— De obicei nu înjur, dar mi-am pierdut obiceiul. 

După aceea, robotul comandase iluminarea ferestrelor şi îl rugase să se 
ridice, ceea ce el făcuse cu părere de rău. I-a ţinut o teorie despre norma- 
litatea excesivă a existenţei sale. 

— Duceţi o viaţă mult prea normală în afara serviciului şi de aceea vă 
căutaţi conflicte la locul de muncă. Dacă aţi avea necazuri acasă, cu nevas- 
ta, de exemplu, v-ar fi mult mai uşor la întreprindere. 

Îi recomandase tranchilizante, odihnă şi conflicte în aer liber. Tudose 
reflectase ulterior dacă n-ar fi bine să-şi bată nevasta, dar nu se putuse 
hotări să ia această iniţiativă, nu era de loc sigur că ar fi ieşit învingător. 

— Ce faci mă, dai peste mine? 

Cufundat în amintiri, Tudose făcuse o nouă gafă, îl izbise pe şeful său în 
umăr, pentru că nu băgase de seamă că îl ajunsese din urmă. Acesta se 
îndrepta către platforma de lansare, avîndu-l lîngă el pe dispecerul de la 
schimbul 1 căruia de altfel, i se şi plînse prompt. 

— Uite aşa îmi face toată ziua, tovarăşe dispecer. Tot timpul este dis- 
trat, neatent... 

— O fi îndrăgostit săracu”, încearcă dispecerul o explicaţie. 

— Ce îndrăgostit, tovarăşu” dispecer, că e însurat! Dacă s-a luat cu alta, 
eu nu-l mai ţin la mine, familia e sfîntă... 

Tudose a luat-o înainte fără să-l mai asculte. Ajunse pe platformă şi 
căută să-şi aducă aminte unde şi-a parcat deltaplanul său cu pedale. Fluieră 
a pagubă observînd că ploaia de dimineaţă i-a udat aripile şi acestea încă 
nu s-au uscat. „Va trebui să mă înghesui cu el în electrobuz, dacă l-oi mai 
prinde. O să mă înjure lumea”. 

Ignorîndu-l, şeful trece pe lîngă el şi se urcă grăbit în elicopterul său 
portocaliu, decolînd smucit. Dă un ocol pe deasupra lui Tudose, ocazie cu 
care-i murdăreşte haina cu cîțiva stropi de ulei picuraţi de sus, apoi se în- 
dreaptă spre oraş. 

Este momentul culminant al zilei. Lui Tudose i se pune un nod în gît, 
simte că nu are aer şi ameţeşte. Blestemă, punînd în cuvinte o ură teribilă: 

— N-ai mai ajunge pînă la cotul şoselei! 

În acelaşi moment se aude zgomotul produs de o explozie. Toţi cei de 
pe platformă îşi îndreaptă instinctiv privirile către oraş. Din coada elicopte- 
rului portocaliu al şefului iese o trimbă groasă de fum. Flăcări gălbui 
mîngiie carlinga, trec secunde lungi în care elicopterul pierde din înălțime. 

Atinge solul foarte aproape de locul unde şoseaua întreprinderii face un cot 
spre oraş. Se dă peste cap. Palele elicei se frîng. Carlinga pare în întregime 
cuprinsă de flăcări. În aceste momente dramatice, inima lui Tudose 
aproape că a uitat să mai bată. 

— Doamne, ce-am făcut? îngaimă el terifiat. L-am ucis cu blestemul 
meu! Continuă în gînd: „O, Doamne, nu trebuia... Poate că nu era chiar aşa 
de rău. Ce dacă ne mai sancţiona din cînd în cînd.. Doar n-o făcea în 
fiecare lună. Şi ce dacă n-a pus bec în vestiar... Secţia noastră este fruntaşă 
la economisirea energiei... Unii au luat şi premiu. E drept că ăia erau prote- 
Jaţii lui, dar ce, era mai bine dacă nu lua nimeni?” 

Cineva strigă: 

— Uite că a scăpat! 

Într-adevăr, uşa carlingii se deschide. Deşi distanţa pînă la locul prăbu- 
şirii este mare, se distinge silueta şefului, care agită un instinctor în mînă; 
două elicoptere se îndreaptă într-acolo pentru a da ajutor. Tudose izbuc- 
neşte disperat în plîns: 

— A scăpat, a scăpat nenorocitul! îngăimă printre sughiţuri. 

Dispecerul se apropie de el şi îi cuprinde umerii cu mîna dreaptă. 

— Hai. Linişteşte-te a scăpat, n-are rost să te consumi a scăpat întreg. 

— Întreg? întreabă Tudose şi plînge. 

— Întreg, n-are nici măcar o zgîrietură, iar elicopterul e asigurat la 
ADAS! 

Tudose plînge, plînge şi nu se mai poate opri. 

— Săracul băiat!, spune dispecerul cuiva de lîngă el. S-a şocat văzînd 
nenorocirea care era să se întîmple. Să vă mai aud spunînd că oamenii lui 
nu-l iubesc, nu sînt atașați de el... Priveşte-l! 

Cu ochii înotînd în lacrimi, Tudose vede ultimul electrobuz pierind, iar 
cîțiva oameni tot mai încearcă să-l liniştească: 

— Haide mă, nu mai plînge, a scăpat! 


